Απόφαση της Επιτροπής

της 26ης Μαΐου 2000

σχετικά με το αίτημα της Γαλλίας να συνεχίσει, σύμφωνα με το άρθρο 18 παράγραφος 3 της οδηγίας 1999/5/ΕΚ του Ευρωπαϊκού Κοινοβουλίου και του Συμβουλίου (οδηγία "P& TTE"), την απαίτηση για τηλεπικοινωνιακό τερματικό εξοπλισμό προοριζόμενο να συνδεθεί στο αναλογικό δημόσιο τηλεφωνικό δίκτυο μεταγωγής της France Telecom

[κοινοποιηθείσα υπό τον αριθμό Ε(2000) 1390]

(Το κείμενο στη γαλλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2000/373/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/5/ΕΚ του Ευρωπαϊκού Κοινοβουλίου του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών(1), και ιδίως το άρθρο 18 παράγραφος 3,

Εκτιμώντας τα ακόλουθα:

(1) Η οδηγία 1999/5/ΕΚ καθιερώνει κανονιστικό πλαίσιο για τη διάθεση στην αγορά, την ελεύθερη κυκλοφορία και τη θέση σε λειτουργία στην Κοινότητα ραδιοεξοπλισμού και τηλεπικοινωνιακού τερματικού εξοπλισμού. Τα κράτη μέλη πρέπει να εφαρμόσουν τις διατάξεις της, και κυρίως να εξασφαλίσουν ότι ο εξοπλισμός συμμορφούται προς τις βασικές απαιτήσεις που αναφέρονται στο άρθρο 3, από τις 8 Απριλίου 2000. Εκτός των βασικών απαιτήσεων που αναφέρονται στο άρθρο 3 παράγραφος 1, τα κράτη μέλη μπορούν να ζητήσουν την άδεια να συνεχίσουν για περίοδο 30 μηνών το πολύ μετά την ημερομηνία αυτή, να απαιτούν οι τηλεπικοινωνιακοί τερματικοί εξοπλισμοί να μην είναι ικανοί να προκαλέσουν απαράδεκτη επιδείνωση μιας υπηρεσίας φωνητικής τηλεφωνίας προσιτής εντός του πλαισίου της καθολικής υπηρεσίας όπως ορίζεται στην οδηγία 98/10/ΕΚ του Ευρωπαϊκού Κοινοβουλίου και του Συμβουλίου(2).

(2) Η Γαλλία, με την επιστολή της 18ης Οκτωβρίου 1999, ζήτησε να εφαρμοστεί το άρθρο 18 παράγραφος 3 για ολόκληρη την περίοδο των 30 μηνών, για τον τερματικό εξοπλισμό που πρόκειται να συνδεθεί στο δίκτυο της France Telecom. Ο κύριος λόγος για την απαίτηση είναι το γεγονός ότι περίπου το 22,2 % των αναλογικών εσωτερικών γραμμών του δικτύου της France Telecom που προσφέρει την υπηρεσία φωνητικής τηλεφωνίας δεν είναι εξοπλισμένες ώστε να περιορίζουν την κατανάλωση ρεύματος από τα τερματικά. Οι κάρτες διεπαφής στο δίκτυο, καθώς και ο εξοπλισμός τελικού χρήστη που είναι συνδεδεμένος με τέτοιες εσωτερικές γραμμές, κινδυνεύουν να φθαρούν γρηγορότερα λόγω υπερθέρμανσης αν τα τερματικά δεν περιορίσουν την κατανάλωση ρεύματος. Επομένως, κατά την έννοια του άρθρου 18 παράγραφος 3, μπορεί να θεωρηθεί ότι υπάρχει μία ειδική κατάσταση στη Γαλλία, η οποία δικαιολογεί τη συνέχιση ισχύος των σχετικών διατάξεων των υφιστάμενων κανονιστικών απαιτήσεων.

(3) Η France Telecom λαμβάνει μέτρα για την επίλυση του προβλήματος αυτού με την εισαγωγή περιορισμών σχετικά με την κατανάλωση ρεύματος στο δίκτυο. Τα εν λόγω μέτρα θα ελαχιστοποιήσουν τους κινδύνους εντός 30 μηνών μετά τις 8 Απριλίου 2000.

(4) Σύμφωνα με το άρθρο 6 παράγραφος 3 της οδηγίας 1999/5/ΕΚ, οι κατασκευστές πρέπει να παρέχουν στον χρήστη πληροφορίες για την προβλεπόμενη χρήση του τηλεπικοινωνικού τερματικού εξοπλισμού. Οι πληροφορίες αυτές πρέπει να επαρκούν για τον προσδιορισμό των διεπαφών των δημόσιων τηλεπικοινωνιακών δικτύων με τα οποία η συσκευή έχει σχεδιαστεί για να συνδέεται.

(5) Μόνο ο εξοπλισμός που δηλώνεται σε συνάρτηση με τις σχετικές διατάξεις πρέπει να περιορίσει την κατανάλωση ρεύματος προκειμένου να εξασφαλιστεί ότι δεν προκαλείται απαράδεκτη χειροτέρευση μιας υπηρεσίας φωνητικής τηλεφωνίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γαλλία μπορεί να συνεχίσει να απαιτεί ο τηλεπικοινωνιακός τερματικός εξοπλισμός, που προορίζεται να συνδεθεί σε γραμμές του δικτύου της France Telecom η οποία δεν καθορίζει τα όρια του ρεύματος που χρησιμοποιείται από τον εξοπλισμό αυτό, να μην είναι ικανός να προκαλέσει απαράδεκτη επιδείνωση μιας υπηρεσίας φωνητικής τηλεφωνίας προσιτής εντός του πλαισίου της καθολικής υπηρεσίας όπως ορίζεται στην οδηγία 98/10/ΕΚ.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 26 Μαΐου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 91 της 7.4.1999, σ. 10.

(2) ΕΕ L 101 της 1.4.1998, σ. 24.